**STANDARD MALER FOR KRETSMESTERSKAPER OG CUPER (KR I § 163 og § 165)**

(08. mai 2024)

Standard KM-maler ligger på grensidene under fanen Cuper og statutter. Malene består av en generell del som gjelder for alle grener, og en spesiell del som gjelder for den aktuelle grenen. Foreløpig er det utarbeidet egne maler for dressur, feltritt og sprang.

Malene gjelder også statutter for cuper, så langt de passer.

* Dressur finner du her: <https://www.rytter.no/grener/dressur/cuper-og-statutter-dressur>
* Feltritt finner du her: <https://www.rytter.no/grener/feltritt/cuper-og-statutter/>
* Sprang finner du her: <https://www.rytter.no/grener/sprang/cuper-statutter/>
* Para finner du her:

**Bakgrunn**Hensikten med standardmalene er å få mest mulig like grunnprinsipper og sikre at statuttene følger reglementet, uten grunnlag for misforståelser. Samtidig unngår vi at TKr må bruke mye tid på å godkjenne statutter.

**Bruk av malene**Malene inneholder fast tekst som ikke skal endres, og en tekst som beskriver aktuelle tillegg eller alternativer. Disse tilleggene/alternativene er skrevet i *[kursiv i parentes],* som skal erstattes med ønsket tekst i vanlig skrift, eller strykes.

**Hvem har ansvaret?**Rytterkretsen har ansvaret for at KM-statuttene for sin krets er i henhold til malene (Se KR I § 163). Kretsstyret godkjenner statuttene for KM der det finnes maler. For andre KM følges malene så langt det passer, og de sendes til TKr for godkjenning.

Legg spesielt merke til at *KM for individuelle utøvere kun kan arrangeres i aldersbestemte klasser*. TKr får jevnlig henvendelser om å endre denne regelen. Dette er imidlertid et policy-spørsmål som er fastsatt av FS.

Hver krets må legge ut sine KM-statutter på sin egen hjemmeside. KM-statutten må også legges ved stevneinvitasjonene til KM.

To eller flere kretser kan ha felles KM selv om det ikke fremgår av standardmalene. Det må fremgå av KM-statuttene hvilke kretser statuttene gjelder for.

**Statutter for cuper**

Statutter for cuper skal også være utformet i tråd med disse malene, men her er det ikke krav om aldersbestemte klasser (KR I § 165), og fristen for endringer er mer åpen.

* For landsdekkende cuper som omfatter én gren, skal statuttene godkjennes av det aktuelle sportsutvalget.
* For regionale cuper skal statuttene godkjennes av rytterkretsen.
* For cuper som omfatter flere grener, skal statuttene godkjennes av TKr.

TKr kan pålegge endringer av statutter som ikke er i tråd med malene eller reglementet.

Statuttene må legges ved stevneinvitasjonen der cuper inngår.

**Det er verd å merke seg følgende**:

* Minst mulig tekst er gjengitt fra KR for å unngå uoverensstemmelser. Det er brukt henvisninger isteden (meld gjerne ifra hvis det oppdages feil i henvisninger).
* Fristen for å endre KM-statuttene, fastsette klassenivå og lignende er satt til 01.03 samme år. Dette for at det skal være tid til å avholde grenkonferanser og kretsting før eventuelle endringer fastsettes. For cuper skal frist for endring fremgå av statuttene.
* Selv om grunnteksten i malene er “streng”, er det også lagt opp til en viss valgfrihet. Det er opp til kretsene og eierne av cuper å bruke valgfriheten på en god måte.

**Kontaktperson ved spørsmål:**Navn: Tine Skoftedalen Fossing   
E-post: [tine@rytter.no](mailto:tine@rytter.no) 